Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. Punktu

(2022/C 246/06)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“Cadillac”

PDO-FR-A0686-AM03

Paziņojuma datums: 1.4.2022.

APSTIPRINĀTĀ GROZĪJUMA APRAKSTS UN PAMATOJUMS

1. Administratīvi teritoriālo vienību oficiālais klasifikators

Ģeogrāfiskajā apgabalā un tiešās apkaimes apgabalā esošo pašvaldību saraksts ir atjaunināts saskaņā ar Administratīvi teritoriālo vienību oficiālā klasifikatora datiem.

Apgabala robežas nav mainītas.

Ir grozīts vienotā dokumenta 6. un 9. punkts.

2. Iepildīšana tarā

Specifikācijas IX iedaļas 3. punkta a) apakšpunktā ir pievienota iespēja iepildīt vīnus hermētiskā un vakuuma tarā ar ietilpību ne vairāk kā 5 litri.

Šā grozījuma mērķis ir uzlabot taras atbilstību pieprasījumam, jo īpaši sabiedriskās ēdināšanas jomā.

Ir grozīts vienotā dokumenta 9. punkts.

3. Aprite starp apstiprinātiem noliktavu turētājiem

Ir svītrots 1. nodaļas IX iedaļas 5. punkta b) apakšpunkts attiecībā uz datumu, kad atļauta vīnu laišana apritē starp apstiprinātiem noliktavu turētājiem.

Vienotajā dokumentā ar šo grozījumu nekādas izmaiņas neievieš.

4. Atsauce uz pārbaudes struktūru

Atsauce uz pārbaudes struktūru ir pārskatīta, lai to saskaņotu ar citu aizsargāto nosaukumu specifikācijām. Šis grozījums ir tikai redakcionāls.

Vienotajā dokumentā ar šo grozījumu nekādas izmaiņas neievieš.

VIENOTAIS DOKUMENTS

1. Nosaukums

Cadillac

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

4. Vīna(-u) apraksts

ĪSS APRAKSTS

Nosaukumu “Cadillac” izmanto tikai nedzirkstošajiem baltvīniem.

Šiem vīniem ir šādas īpašības:

— minimālā dabiskā spirta tilpumkoncentrācija ir 15 %,

— fermentējamo cukuru saturs ir lielāks par vai vienāds ar 51 g/l.

Šos nedzirkstošos baltvīnus ar atlikumcukuriem iegūst no šķirnēm “Sémillon B”, kas ir plaši izplatīta, “Sauvignon B”, “Sauvignon gris G” un “Muscadelle B”.

To zeltītā nokrāsa laika gaitā lēnām iegūst dzintara toni. Šiem vīniem, kad tie ir jauni, bieži vien ir balto augļu un ziedu aromāti, bet, kad tie kļūst vecāki, tiem bieži veidojas cukurotu augļu un citrusaugļu aromāti, dažkārt ar grauzdējuma notīm, ja tos nogatavina mucās. Šie līdzsvarotie vīni apvieno maigumu un eleganci ar ļoti noturīgu aromātu. Tie ir izturēšanai piemēroti augstākās kvalitātes vīni.

Minimālais kopējais skābums un maksimālais kopējais sēra dioksīda saturs atbilst ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) 19 Minimālais faktiskais spirta saturs (tilp. %) 12 Minimālais kopējais skābums miliekvivalentos uz litru Maksimālais gaistošais skābums (miliekvivalentos uz litru) 25 Maksimālais kopējais sēra dioksīda saturs (miligramos uz litru)

5. Vīndarības metodes

5.1. Īpašās vīndarības metodes

1. Īpašā vīndarības metode

Bagātinot vīnu ar sauso cukuru vai rektificētu koncentrētu vīnogu misu, nedrīkst pieļaut, ka kopējā spirta tilpumkoncentrācija pēc bagātināšanas pārsniedz 15 %. Bagātināšana, veicot vīndarībai paredzētu vīnogu misu daļēju koncentrēšanu, ir atļauta ar nosacījumu, ka ar šādu metodi bagātināta vīna tilpumkoncentrācija nepārsniedz 10 %. Šā procesa rezultātā spirta kopējā tilpumkoncentrācija drīkst palielināties līdz 19 tilp. %.

2. Stādījumu biezība un vīnogulāju apgriešana

Audzēšanas metode

Vīnogulāju stādījumu minimālā biezība ir 4 500 vīnkoku uz hektāru. Rindstarpu platums tajos nedrīkst būt lielāks par 2,50 metriem, bet atstatums starp vienas rindas vīnkokiem nedrīkst būt mazāks par 0,80 metriem.

Vīnkokus apgriež ne vēlāk kā izplaukušu lapu stadijā (9. stadijā pēc Lorenca skalas). Vīnogulājus apgriež, to vainagu veidojot vienkāršā vai dubultā Gijo [Guyot] tipa vai jaukta tipa griezumā vai īsi apgriežot dzinumus, vai Ruajā kordona [Cordon de Royat] vai vēdekļa veidā, vai atstājot garus dzinumus, ne vairāk kā ar 12 vīnstīgu pumpuriem uz vienu stādu.

3. Ražas novākšana

Audzēšanas metode

Vīnus ražo no vīnogām, kuras novāktas pēc pārgatavošanās (vīnogas ar cēlo puvi un/vai pirms novākšanas vītinātas ogas). Vīnus ražo no vīnogām, kas novāktas manuāli vairākās secīgās šķirošanas reizēs.

5.2. Maksimālais ražas iznākums

1. 40 hektolitri no hektāra.

6. Noteiktais ģeogrāfiskais apgabals

Vīnogu novākšana, vinifikācija, vīna gatavošana, kopšana un iepildīšana tarā tiek veikta šādu Žirondas [Gironde] departamenta pašvaldību teritorijā, kāda tā noteikta Administratīvi teritoriālo vienību oficiālā klasifikatora 2021. gada 1. janvāra redakcijā: Baurech, Béguey, Cadillac, Capian, Cardan, Donzac, Gabarnac, Haux, Langoiran, Laroque, Lestiac-sur-Garonne, Monprimblanc, Omet, Paillet, Rions, Saint-Germain-de-Grave, Saint-Maixant, Semens, Tabanac, Le Tourne, Verdelais un Villenave-de-Rions.

7. Vīna vīnogu šķirne(-es)

“Muscadelle B”

“Sémillon B”

8. Saiknes apraksts

Kontrolētā cilmes vietas nosaukuma “Cadillac” ģeogrāfisko apgabalu raksturo izteikts un dažkārt pat stāvs reljefs (augstākās vietas sasniedz 120 metru augstumu virs jūras līmeņa). Daudzās ūdens tērces, Garonas [Garonne] pietekas, kas ir izgrauzušas savu gultni kaļķakmens pamatnē, lieliski apūdeņo šo teritoriju. “Cadillac” ģeogrāfiskajā apgabalā valda mērens klimats un Garonas ielejas un Atlantijas okeāna ietekme padara pavasara salu maigāku. Šis apgabals stiepjas no ziemeļiem uz dienvidiem 30 kilometru garumā, un tā centrā, 40 kilometru attālumā no Bordo [Bordeaux], atrodas Kadiljakas [Cadillac] cietoksnis, kas ir devis vārdu aizsargātajam nosaukumam. Apgabals ietver 22 pašvaldības Žirondas departamentā, kas robežojas ar Garonu, un tā teritorijā ir gan līdzenumi, gan kalnu pakājes, nogāzes un plakankalnes. Šī teritorija ir neatņemama daļa no nosaukuma “Premières Côtes de Bordeaux” apgabala dienviddaļas, tā plešas Garonas upes labajā krastā, Bordo aglomerācijas tuvumā un dienvidaustrumos no tās, bet neietver anklāvus Sainte-Croix-du-Mont un Loupiac.

Rudeņos ģeogrāfiskajā apgabalā valda īpašs mezoklimats. Šajās atklātajās kalnu nogāzēs mitro rīta miglu, kas paceļas virs Garonas līkumiem, nomaina ļoti karsti un saulaini periodi. Pateicoties šiem apstākļiem, atklātajās kalnu nogāzēs uz vīnogu miziņām viegli attīstās “cēlā puve” (Botrytis cinerea), kuru izraisa mikroskopiska sēne, kas noteiktos vides apstākļos ļauj iegūt augstākās kvalitātes saldos vīnus.

Izņemot tos zemesgabalus, kas atrodas uz mūsdienu sanesumiem, neviens konkrēts augsnes tips nav a priori izslēgts no ražošanas zemesgabalu apgabala. Tomēr izslēgtas ir ieleju apakšas, ja zemesgabaliem, kas robežojas ar ūdens tērcēm vai atrodas to tuvumā, ir nepietiekams slīpums vai tajos veidojas ieplakas, kas neļauj ūdenim viegli aizplūst. Tāpat nosaukuma apgabals neietver arī hidromorfus zemesgabalus, kuros dabiskā notece nav pietiekama. Izslēgtas ir teritorijas ar ļoti blīvu pilsētapbūvi un bez stādījumiem.

Ainavai ir raksturīgs dažāda veida apmežojums. No ražošanas zemesgabalu apgabala ir izslēgtas ieleju apakšējā daļā izpletušās mežaines, kas veido ūdens tērcēm paralēlu joslu un kur vīnkopībai nav vēsturisku sakņu. Senlaicīgās lapkoku audzes ir neatņemama “Cadillac” ainavas sastāvdaļa un tāpēc arī ir izslēgtas.

Šādi ierobežojumi paredz, ka vīnogulāji jāapsaimnieko optimāli, kontrolējot to dzīvīgumu un ražošanas potenciālu. Būtībā “Cadillac” vīnus iegūst no pārgatavām vīnogām. Tādēļ ķekaru skaits uz vienu vīnkoku ir ierobežots. Stādījumu biezība ir diezgan liela, un maksimālā noslodze katrā zemesgabalā pirms vīnogu pārgatavošanās tiek ierobežota. Nobriedušās vīnogas, ko klāj Botrytis pūkas, lēnām izžūst, un tajās koncentrējas cukuri un aromāti. Pēc tam vīnogu vācēji manuāli atlasa šīs ar puvi klātās ogas no katra vīnkoka — tā ir pirmā šķirošana. Tai seko vēl divas vai trīs šķirošanas reizes, ko nosaka klimatisko apstākļu mija, kura veicina sēnes attīstību un vīnogu koncentrācijas pastiprināšanos. Pēc tam saspiestās vīnogas ļoti lēnām rūgst, un to bagātīgais saturs noved pie tā, ka, spirtam iznīcinot raugus, vīnu rūgšana dabiskā veidā apstājas, kamēr tie vēl ir pilni ar cukuriem.

Šos nedzirkstošos baltvīnus ar atlikumcukuriem iegūst no šķirnēm “Sémillon B”, kas ir plaši izplatīta, “Sauvignon B”, “Sauvignon gris G” un “Muscadelle B”.

To zeltītā nokrāsa laika gaitā lēnām iegūst dzintara toni. Šiem vīniem, kad tie ir jauni, bieži vien ir balto augļu un ziedu aromāti, bet, kad tie kļūst vecāki, tiem bieži veidojas cukurotu augļu un citrusaugļu aromāti, dažkārt ar grauzdējuma notīm, ja tos nogatavina mucās. Šie līdzsvarotie vīni apvieno maigumu un eleganci ar ļoti noturīgu aromātu. Tie ir izturēšanai piemēroti augstākās kvalitātes vīni.

9. Būtiski papildu nosacījumi (iepakojums, marķējums, citas prasības)

Tiesiskais regulējums:

valsts tiesību akti.

Papildu nosacījuma veids:

iepildīšana noteiktajā ģeogrāfiskajā apgabalā.

Nosacījuma apraksts

Vīnus kopj vismaz līdz nākamā gada 15. martam pēc ražas novākšanas.

Lai saglabātu vīnu pamatīpašības un autentiskumu, tos iepilda vai nu stikla pudelēs, vai hermētiskā un vakuuma tarā, kuras ietilpība nepārsniedz 5 litrus. Iepildīšana tarā jāveic vinifikācijas un vīna kopšanas vietā.

Tiesiskais regulējums:

valsts tiesību akti.

Papildu nosacījuma veids:

atkāpe attiecībā uz ražošanu noteiktajā ģeogrāfiskajā apgabalā.

Nosacījuma apraksts

Tiešās apkaimes apgabalu, kas noteikts, paredzot atkāpi attiecībā uz vinifikāciju, vīna gatavošanu, kopšanu un iepildīšanu tarā, pamatojoties uz 2021. gada 1. janvāra Administratīvi teritoriālo vienību oficiālo klasifikatoru, veido šādu Žirondas departamenta pašvaldību teritorija: Arbanats, Artigues-près-Bordeaux, Ayguemorte-les-Graves, Baigneaux, Baron, Barsac, Beautiran, Bellebat, Bellefond, Beychac-et-Caillau, Blésignac, Bommes, Bonnetan, Bouliac, Branne, La Brède, Budos, Cabara, Cadarsac, Cadaujac, Camarsac, Cambes, Camiac-et-Saint-Denis, Camblanes-et-Meynac, Camiran, Carignan-de-Bordeaux, Casseuil, Castelviel, Castres-Gironde, Caudrot, Cénac, Cérons, Cessac, Coirac, Courpiac, Créon, Croignon, Cursan, Daignac, Dardenac, Daubèze, Escoussans, Espiet, Les Esseintes, Faleyras, Fargues, Fargues-Saint-Hilaire, Frontenac, Génissac, Gironde-sur-Dropt, Gornac, Grézillac, Guillac, Illats, Isle-Saint-Georges, Izon, Jugazan, Ladaux, Landiras, Langon, Léogeats, Léognan, Lignan-de-Bordeaux, Loupes, Loupiac, Lugaignac, Lugasson, Madirac, Martillac, Martres, Mazères, Montignac, Morizès, Moulon, Mourens, Naujan-et-Postiac, Nérigean, Le Pian-sur-Garonne, Podensac, Pompignac, Porte-de-Benauge, Portets, Le Pout, Preignac, Pujols-sur-Ciron, Quinsac, Rauzan, Roaillan, Romagne, Sadirac, Saint-André-du-Bois, Saint-Aubin-de-Branne, Saint-Brice, Saint-Caprais-de-Bordeaux, Saint-Exupéry, Saint-Félix-de-Foncaude, Saint-Genès-de-Lombaud, Saint-Genis-du-Bois, Saint-Germain-du-Puch, Saint-Hilaire-du-Bois, Saint-Laurent-du-Bois, Saint-Laurent-du-Plan, Saint-Léon, Saint-Loubert, Saint-Loubès, Saint-Macaire, Saint-Martial, Saint-Martin-de-Sescas, Saint-Médard-d’Eyrans, Saint-Michel-de-Rieufret, Saint-Morillon, Saint-Pierre-d’Aurillac, Saint-Pierre-de-Bat, Saint-Pierre-de-Mons, Saint-Quentin-de-Baron, Saint-Selve, Saint-Sulpice-de-Pommiers, Saint-Sulpice-et-Cameyrac, Saint-Vincent-de-Paul, Sainte-Croix-du-Mont, Sainte-Foy-la-Longue, Sallebœuf, Sauternes, La Sauve, Soulignac, Targon, Tizac-de-Curton, Toulenne, Tresses un Virelade.

Apgabalā daļēji ietilpst arī šādas pašvaldības teritorija:

Castets et Castillon — tikai bijušās pašvaldības Castets-en-Dorthe teritorija, kas 2017. gada 1. janvārī apvienojās ar pašvaldību Castillon-de-Castets.

Marķējums: neobligātās norādes

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķēšanu.

Nosacījuma apraksts:

visas neobligātās norādes, kuru izmantošanu saskaņā ar ES noteikumiem var regulēt dalībvalstis, uzraksta uz etiķetēm ar rakstzīmēm, kuru lielums ne augstumā, ne platumā nav lielāks par divkāršu to rakstzīmju lielumu, kas veido kontrolēto cilmes vietas nosaukumu.

Marķējums: lielāka ģeogrāfiskā vienība

Tiesiskais regulējums:

valsts tiesību akti.

Papildu nosacījuma veids:

papildu noteikumi par marķēšanu.

Nosacījuma apraksts

Ar šo kontrolēto cilmes vietas nosaukumu apzīmēto vīnu marķējumā drīkst norādīt lielākas ģeogrāfiskās vienības — “Vin de Bordeaux” vai “Grand Vin de Bordeaux” — nosaukumu.

Šīs lielākās ģeogrāfiskās vienības nosaukumā izmantotās rakstzīmes ne augstumā, ne platumā nedrīkst būt lielākas par divām trešdaļām no to rakstzīmju lieluma, kuras izmantotas, atveidojot kontrolēto cilmes vietas nosaukumu.

Saite uz produkta specifikāciju

http://info.agriculture.gouv.fr/gedei/site/bo-agri/document_administratif-dea6e836-191b-42a7-b58d-c62e78a39b38

(1) OV L 9, 11.1.2019., 2. lpp.